PATVIRTINTA Šilutės Žibų pradinės mokyklos

direktoriaus 2022 m. kovo 7 d.

įsakymu Nr. I-37

**ŠILUTĖS ŽIBŲ PRADINĖS MOKYKLOS VIEŠOJO PIRKIMO KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Šilutės Žibų pradinės mokyklos viešojo pirkimo komisijos darbo reglamento (toliau – Reglamentas) paskirtis – organizuoti ir atlikti Šilutės Žibų pradinės mokyklos (toliau – mokykla) numatomų įsigyti prekių, paslaugų ir darbų viešąjį pirkimą (toliau – pirkimas).

2. Viešojo pirkimo komisija (toliau – Komisija) savo veikloje vadovaujasi Lietuvos Respublikos Konstitucija, Europos Sąjungos tiesiogiai taikomais teisės aktais, Lietuvos Respublikos viešųjų pirkimų įstatymu (toliau – Viešųjų pirkimų įstatymas), kitais įstatymais ir poįstatyminiais aktais bei šiuo Reglamentu.

3. Komisija savo sprendimus priima laikydamasi nešališkumo, objektyvumo, lygiateisiškumo, nediskriminavimo, abipusio pripažinimo, proporcingumo ir skaidrumo principų. Priimdama sprendimus Komisija yra savarankiška.

4. Komisija veikia pagal mokyklos jai suteiktus įgaliojimus ir vykdo tik mokyklos vadovybės raštiškas užduotis. Komisija turi teisę atsisakyti vykdyti Viešųjų pirkimų įstatymui ir kitiems teisės aktams prieštaraujančius pavedimus.

5. Komisija yra atsakinga mokyklos direktoriui.

6. Komisijos narys, prieš pradėdamas darbą Komisijoje, turi pasirašyti nešališkumo deklaraciją ir konfidencialumo pasižadėjimą.

7. Komisijoje privalo būti bent vienas Komisijos narys, turintis pirkimo specialisto pažymėjimą (įsigalioja nuo 2023 m. sausio 1 d.).

8. Šiame reglamente vartojamos sąvokos atitinka Viešųjų pirkimų įstatymo įtvirtintas sąvokas.

**II SKYRIUS**

**KOMISIJOS FUNKCIJOS**

9. Komisija, gavusi mokyklos direktoriaus įgaliojimus ir raštiškas užduotis, atlieka šiuos veiksmus:

9.1. parenka ir tvirtina pirkimo būdą;

9.2. parengia ir tvirtina pirkimo dokumentus ir nustatyta tvarka pateikia juos tiekėjams;

9.3. rengia viešųjų pirkimų skelbimus ir teikia juos Viešųjų pirkimų tarnybai;

9.4. nustato galutinius paraiškų ir pasiūlymų pateikimo terminus;

9.5. rengia ir teikia tiekėjams pirkimo dokumentų paaiškinimus ir patikslinimus;

9.6. esant būtinybei, rengia susitikimus su tiekėjais;

9.7. perduoda pranešimus tiekėjams;

9.8. tikrina tiekėjų kvalifikacinius duomenis, priima sprendimą dėl kiekvieno paraišką ar pasiūlymą pateikusio tiekėjo kvalifikacinių duomenų ir praneša apie jį tiekėjui;

9.9. atlieka vokų su pasiūlymais atplėšimo procedūrą;

9.10. nagrinėja, vertina ir lygina pateiktus pasiūlymus;

9.11. nustato, ar pasiūlymo galiojimo ir pirkimo sutarties įvykdymo užtikrinimas atitinka reikalavimus;

9.12. nustato preliminarią pasiūlymų eilę, ją patvirtina ir priima sprendimą apie laimėjusį pasiūlymą;

9.13. gavusi tiekėjo pretenziją, stabdo pirkimo procedūrą, kol bus išnagrinėta pretenzija ir priimtas sprendimas;

9.14. atlieka kitus veiksmus, susijusius su pirkimo procedūromis, neprieštaraujančius Viešųjų pirkimų įstatymui ir kitiems viešuosius pirkimus reglamentuojantiems teisės aktams.

10. Komisija, organizuodama mažos vertės skelbiamą pirkimą ir jį atlikdama:

10.1. rengia mažos vertės skelbiamo pirkimo skelbimą ir teikia jį Viešųjų pirkimų tarnybai;

10.2. rengia pirkimo dokumentus;

10.3. patikrina tiekėjų gebėjimus įvykdyti pirkimo sutartį;

10.4. nagrinėja, vertina, palygina tiekėjų pasiūlymus;

10.5. jei reikalinga, derasi su tiekėjais dėl jų pasiūlymų pagerinimo;

10.6. nustato tiekėją, kuriam siūloma sudaryti sutartį;

10.7. rengia sutarties projektą ir teikia jį mokyklos direktoriui pasirašymui.

11. Prekių, paslaugų ir darbų pirkimo konkurso dokumentai saugomi, pagal mokyklos patvirtintą dokumentacijos planą.

**III SKYRIUS**

**KOMISIJOS TEISĖS IR PAREIGOS**

12. Komisija, vykdydama jai pavestas užduotis, turi teisę:

12.1. gauti iš mokyklos informaciją, apie reikalingų nupirkti prekių kiekį, prekių tiekimo, paslaugų teikimo ir darbų atlikimo terminus, pirkimo objekto techninius, estetinius, funkcinius bei kokybės reikalavimus ir kitas keliamas sąlygas, lėšas, skirtas prekių, paslaugų ar darbų pirkimui, bei visą kitą informaciją, reikalingą pirkimams organizuoti ir vykdyti;

12.2. prašyti, kad tiekėjai paaiškintų savo pasiūlymus;

12.3. prašyti, kad tiekėjai pratęstų savo pasiūlymų galiojimo terminą;

12.4. mokyklos direktoriaus sutikimu kviesti ekspertus, tiekėjų pateiktiems pasiūlymams nagrinėti;

12.5. turi kitas Viešųjų pirkimų įstatyme ir kituose viešuosius pirkimus reglamentuojančiuose teisės aktuose įtvirtintas teises.

13. Komisija, vykdydama jai pavestas funkcijas, privalo:

13.1. veikti pagal Viešųjų pirkimų tarnybos direktoriaus patvirtintą Mažos vertės pirkimų tvarkos aprašą, vykdyti šiame Reglamente nurodytas funkcijas ir mokyklos direktoriaus nustatytas užduotis;

13.2. vykdydama užduotis, laikytis Viešųjų pirkimų įstatymo ir kitų teisės aktų reikalavimų.

14. Komisija, vykdydama jai pavestas funkcijas, neturi teisės tretiesiems asmenims, išskyrus jos pakviestiems ekspertams, Viešųjų pirkimų tarnybos prie Lietuvos Respublikos Vyriausybės atstovams, mokyklos direktoriui, jo įgaliotiems asmenims bei kitiems Lietuvos Respublikos teisės aktuose nurodytiems asmenims ir institucijoms, teikti jokios informacijos, susijusios su atliekamo pirkimo procedūromis, išskyrus tą informaciją, kurią pateikti privaloma pagal Viešųjų pirkimų įstatymą.

15. Komisija negali teikti tiekėjams informacijos, susijusios su tiekėjo pasiūlymo turiniu, jei jos atskleidimas prieštarauja teisės aktams, kenkia visuomenės interesams, teisėtiems tiekėjų komerciniams interesams arba trukdo užtikrinti sąžiningą konkurenciją.

**IV SKYRIUS**

**KOMISIJOS DARBO ORGANIZAVIMAS**

16. Komisija sudaroma mokyklos direktoriaus įsakymu iš ne mažiau kaip 3 fizinių asmenų – Komisijos pirmininko ir bent 2 komisijos narių. Komisijos pirmininku skiriamas perkančiosios organizacijos ar bendru pavaldumu susijusios kitos perkančiosios organizacijos darbuotojas. Kiti Komisijos nariai gali būti ir ne Komisiją sudarančios perkančiosios organizacijos darbuotojai.

17. Komisijos posėdžiai ir priimami sprendimai yra teisėti, kai posėdyje dalyvauja daugiau kaip pusė visų Komisijos narių ir kai bent vienas Komisijos narys turi pirkimų specialisto pažymėjimą (įsigalioja nuo 2023 m. sausio 1 d.), o jeigu Komisija sudaryta iš 3 asmenų, posėdyje dalyvauja visi Komisijos nariai.

18. Komisijos pirmininkas, narys ar ekspertas nušalinamas nuo darbo Komisijoje, jei jam yra pareikšti įtarimai dėl korupcinio pobūdžio nusikalstamos veikos.

19. Komisijos pirmininkas Komisijos sekretoriumi paskiria vieną iš Komisijos narių.

20. Komisijos posėdžiai ir priimami sprendimai yra teisėti, kai posėdyje dalyvauja daugiau kaip pusė visų Komisijos narių, o jeigu Komisija sudaryta iš 3 asmenų, posėdyje dalyvauja visi Komisijos nariai.

21. Posėdyje ar sprendimų priėmime nedalyvaujant Komisijos nariui, naują Komisijos narį įsakymu paskiria mokyklos direktorius.

22. Komisija sprendimus priima paprasta balsų dauguma, atviru vardiniu balsavimu. Balsuoti galima tik už arba prieš siūlomą sprendimą. Jeigu balsai pasiskirsto po lygiai, sprendimą lemia Komisijos pirmininko balsas (jam nedalyvaujant, sprendimą lemia Komisijos pirmininką pavaduojančio, direktoriaus įsakyme nurodyto asmens balsas).

23. Komisijos veiklai vadovauja pirmininkas. Jei pirmininkas negali dalyvauti posėdyje, Komisijai vadovauja Komisijos pirmininką pavaduojantis, direktoriaus įsakymu paskirtas Komisijos narys.

24. Komisijos sprendimai įforminami protokolu, kuriame nurodomi Komisijos sprendimo motyvai, pateikiami paaiškinimai, kiekvieno Komisijos nario atskiroji nuomonė. Protokolą rašo Komisijos sekretorius. Protokolą pasirašo visi Komisijos posėdyje dalyvavę Komisijos nariai.

25. Komisija turi teisę kviesti:

25.1. mokyklos darbuotoją, pateikusio pirkimo poreikį vykdyti viešąjį pirkimą, darbuotojus eksperto teisėmis dalyvauti Komisijos posėdžiuose;

25.2. mokyklos direktoriaus pavedimu – dalyko žinovų konsultuoti klausimu, kuriam reikia specialių žinių ar vertinimo. Perkančioji organizacija turi teisę pasiūlyti centrinei perkančiajai organizacijai į sudarytą Komisiją įtraukti perkančiosios organizacijos siūlomus ekspertus. Jeigu centrinė perkančioji organizacija atsisako į Komisiją įtraukti siūlomus ekspertus, ji tokį sprendimą pagrindžia. Politinio (asmeninio) pasitikėjimo valstybės tarnautojai ir valstybės politikai, kaip jie apibrėžiami Valstybės tarnybos įstatyme, negali būti Komisijos nariais ar ekspertais;

25.3. Stebėtojo teisėmis dalyvauti valstybės ir savivaldybių institucijų ar įstaigų atstovus (išskyrus politinio (asmeninio) pasitikėjimo valstybės tarnautojus ir valstybės politikus), pateikusius atstovaujamo subjekto įgaliojimą.

26. Kiekvienas ekspertas gali dalyvauti Komisijos darbe tik pasirašęs nešališkumo deklaraciją ir konfidencialumo pasižadėjimą. Priimant sprendimus ekspertai nebalsuoja.

27. Komisijos posėdžiai gali vykti nuotoliniu būdu arba Centrinės viešųjų pirkimų informacinės sistemos priemonėmis.

**V SKYRIUS**

**BAIGIAMOSIOS NUOSTATOS**

28. Komisijos nariai, pažeidę Viešųjų pirkimų įstatymą ir teisės aktus, atsako įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_